b'\n_START_ARTICLE_\nAbigail ja Brittany Hensel\n_START_PARAGRAPH_\nAbigail ja Brittany Hensel (s. 7. maaliskuuta 1990 Minnesota, Yhdysvallat) ovat yhdysvaltalaiset tunnetut siamilaiset kaksoset._NEWLINE_Abigail ja Brittany jakavat lukuisia sis\xc3\xa4elimi\xc3\xa4. Heill\xc3\xa4 on kaksi p\xc3\xa4\xc3\xa4t\xc3\xa4, kaksi selk\xc3\xa4rankaa, jotka yhtyv\xc3\xa4t lantiossa, kolme keuhkoa, kaksi syd\xc3\xa4nt\xc3\xa4, yhteinen verenkierto, yksi maksa, kaksi mahalaukkua, kolme munuaista, yksi suolisto, yhdet munasarjat, yksi em\xc3\xa4tin ja yksi virtsaputki. K\xc3\xa4si\xc3\xa4 oli alun perin kolme, mutta v\xc3\xa4liss\xc3\xa4 ollut surkastunut k\xc3\xa4si amputoitiin._NEWLINE_Kun kaksoset syntyiv\xc3\xa4t, vanhemmat p\xc3\xa4\xc3\xa4ttiv\xc3\xa4t olla erottamatta heit\xc3\xa4 toisistaan, sill\xc3\xa4 toimenpiteeseen olisi sis\xc3\xa4ltynyt riskej\xc3\xa4 ja molemmat olisivat todenn\xc3\xa4k\xc3\xb6isesti joutuneet viett\xc3\xa4m\xc3\xa4\xc3\xa4n loppuel\xc3\xa4m\xc3\xa4ns\xc3\xa4 py\xc3\xb6r\xc3\xa4tuolissa. Vanhemmat eiv\xc3\xa4t kadu p\xc3\xa4\xc3\xa4t\xc3\xb6st\xc3\xa4, eiv\xc3\xa4tk\xc3\xa4 kaksoset itsek\xc3\xa4\xc3\xa4n halua irrottautua toisistaan._NEWLINE_Kumpikin kaksosista ohjailee vartalon omaa puoltaan, joten yhteistoiminnan ansiosta k\xc3\xa4vely onnistuu. He my\xc3\xb6s pelaavat lentopalloa, koripalloa ja uivat sek\xc3\xa4 ajavat polkupy\xc3\xb6r\xc3\xa4ll\xc3\xa4 ja autolla.'